CELEX: 32011D0126(01)
Language: et
Date: 2011-01-25 00:00:00
Title: Komisjoni otsus, 25. jaanuar 2011 , millega luuakse Euroopa Liidu ühise siirdehindade foorumi eksperdirühm

26.1.2011   
            
            
               ET
            
            
               Euroopa Liidu Teataja
            
            
               C 24/3
            
         KOMISJONI OTSUS,
   25. jaanuar 2011,
   millega luuakse Euroopa Liidu ühise siirdehindade foorumi eksperdirühm
   2011/C 24/03
   EUROOPA KOMISJON,
   võttes arvesse Euroopa Liidu toimimise lepingut
   ning arvestades järgmist:
   
               (1)
            
            
               Komisjoni 22. detsembri 2006. aasta otsusega 2007/75/EÜ (millega luuakse siirdehindade eksperdirühm) (1) on loodud eksperdirühm, mida nimetatakse ELi ühiseks siirdehindade foorumiks. Kõnealuse otsuse kehtivusaeg lõppeb 31. märtsil 2011.
            
         
               (2)
            
            
               ELi ühine siirdehindade foorum loodi mitteametlikult 2002. aastal. Loomisest alates on foorumi raames toimunud liikmesriikide ja erasektori arutelud, mille tulemusena esitas komisjon kolm tegevusjuhendit, mille liikmesriigid nõukogus vastu võtsid. Lisaks on komisjon võtnud vastu mitu dokumenti, mis põhinevad ELi ühise siirdehindade foorumi tööl.
            
         
               (3)
            
            
               Võttes arvesse seda, kui olulised on siirdehindadega seotud maksuküsimused siseturu nõuetekohaseks toimimiseks, samuti positiivseid kogemusi ELi ühise siirdehindade foorumi tegevuses komisjoni abistamisel ja nõustamisel ning asjaolu, et komisjon jätkuvalt vajab sellist organit, tuleb kõnealuse foorumi töö jätkamiseks luua uus ELi ühise siirdehindade foorumi eksperdirühm ning määrata kindlaks tema ülesanded ja struktuur.
            
         
               (4)
            
            
               ELi ühine siirdehindade foorum peaks komisjoni abistama ja nõustama siirdehindadega seotud maksuküsimustes.
            
         
               (5)
            
            
               ELi ühine siirdehindade foorum peaks koosnema siirdehindade valdkonna valitsus- ja erasektori ekspertidest. Samuti tuleks ette näha liikmete asendamise võimalus, et tagada asjakohaste pädevus- ja huvivaldkondade tasakaalustatud esindatus.
            
         
               (6)
            
            
               Ilma et see piiraks komisjoni otsuse 2001/844/EÜ, ESTÜ, Euratom (2) lisa kohaste komisjoni turvaeeskirjade kohaldamist, tuleks eksperdirühma liikmete jaoks ette näha teabe avaldamise eeskirjad.
            
         
               (7)
            
            
               Liikmete isikuandmeid tuleks töödelda vastavalt Euroopa Parlamendi ja nõukogu 18. detsembri 2000. aasta määrusele (EÜ) nr 45/2001 (üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta) (3).
            
         
               (8)
            
            
               Otsus 2007/75/EÜ tuleks tunnistada kehtetuks.
            
         
               (9)
            
            
               Asjakohane on määrata ajavahemik, mille jooksul käesolevat otsust kohaldatakse. Komisjon kaalub sobival ajal selle ajavahemiku pikendamist,
            
         ON VASTU VÕTNUD JÄRGMISE OTSUSE:
   Artikkel 1
   Sisu
   Luuakse eksperdirühm, nn Euroopa Liidu ühine siirdehindade foorum (edaspidi „rühm”).
   Artikkel 2
   Ülesanne
   Rühma ülesanded on järgmised:
   
               1)
            
            
               toimida foorumina, kus ettevõtete ja riikide maksuasutuste eksperdid saavad arutleda siirdehindadega seotud selliste probleemide üle, mis võivad takistada ELis piiriülest majandustegevust;
            
         
               2)
            
            
               nõustada komisjoni siirdehindadega seotud maksuküsimustes;
            
         
               3)
            
            
               aidata komisjonil leida OECD dokumendiga „Juhised siirdehinna turuväärtuse kindlaksmääramiseks hargmaistele ettevõtjatele ja maksuhaldurile” kooskõlas olevaid praktilisi lahendusi, et ühtsustada ELis siirdehindu käsitlevate eeskirjade kohaldamist.
            
         Artikkel 3
   Konsulteerimine
   1.   Komisjon võib konsulteerida eksperdirühmaga kõikides siirdehindadega seotud küsimustes.
   2.   Rühma eesistuja võib vajaduse korral soovitada komisjonil rühmaga konkreetses küsimuses konsulteerida.
   Artikkel 4
   Liikmesus ja liikmeks nimetamine
   1.   Rühma koosseis on järgmine:
   
               a)
            
            
               üks esindaja igast liikmesriigist;
            
         
               b)
            
            
               16 erasektori esindajat;
            
         
               c)
            
            
               eesistuja.
            
         2.   Liikmesriike esindavad liikmed nimetavad liikmesriikide asjaomased ametiasutused. Kõnealused liikmed peavad olema avalikud teenistujad, kes tegelevad siirdehindade valdkonnaga.
   3.   Erasektori liikmed nimetab maksunduse ja tolliliidu peadirektoraadi peadirektor spetsialistide hulgast, kellel on kogemused ja pädevus artiklis 2 ja artikli 3 lõikes 1 osutatud valdkondades ning kes on vastanud kandideerimiskutsele.
   4.   Kandidaadid, kes liikmeks sobivad, kuid keda liikmeks ei nimetatud, võidakse kanda reservnimekirja, mida komisjon võib kasutada asendusliikmete määramiseks.
   5.   Liikmed nimetatakse ametisse kaheks aastaks. Nad jäävad ametisse kuni nad asendatakse või kuni oma ametiaja lõpuni. Nende ametiaega võib pikendada.
   6.   Liikmed võib kuni nende ametiaja lõpuni asendada järgmistel juhtudel:
   
               a)
            
            
               liige astub tagasi;
            
         
               b)
            
            
               liige ei suuda enam eksperdirühma aruteludele tõhusalt kaasa aidata;
            
         
               c)
            
            
               liige ei täida aluslepingu artiklis 339 sätestatud tingimusi;
            
         
               d)
            
            
               liige ei ole välistest mõjudest sõltumatu;
            
         
               e)
            
            
               liige ei ole teavitanud komisjoni õigeaegselt huvide konfliktist;
            
         
               f)
            
            
               kui see on vajalik asjakohaste pädevus- ja huvivaldkondade tasakaalustatud esindatuse tagamiseks.
            
         7.   Erasektori liikmed nimetatakse ametisse isikuliselt ning nad tegutsevad sõltumatult ja avalikes huvides.
   8.   Liikmete nimed avaldatakse komisjoni eksperdirühmade ja muude sarnaste üksuste registris (edaspidi „register”) ning asjakohasel veebilehel.
   9.   Isikuandmed kogutakse, töödeldakse ja need avaldatakse vastavalt määrusele (EÜ) nr 45/2001.
   Artikkel 5
   Tegevus
   1.   Maksunduse ja tolliliidu peadirektoraadi peadirektor nimetab rühma eesistuja.
   2.   Komisjoni talitustega kooskõlastatult võib rühm luua allrühmi, kes tegelevad rühma kindlaksmääratud küsimustega. Allrühmad saadetakse laiali kohe, kui nende ülesanded on täidetud.
   3.   Komisjoni esindaja võib kutsuda eksperdirühma töös ajutiselt osalema väliseksperte, kes on pädevad rühma või allrühma konkreetses päevakorraküsimuses. Lisaks sellele võib komisjoni esindaja anda vaatleja staatuse üksikisikutele, eksperdirühmade horisontaalsete eeskirjade eeskirja 8 lõikes 3 määratletud organisatsioonidele, ELi ametitele ja läbirääkijariikidele. Vaatlejatena kutsutakse osalema eelkõige läbirääkijariikide ja OECD sekretariaadi esindajaid.
   4.   Eksperdirühmade liikmed ja nende esindajad ning ka kutsutud eksperdid ja vaatlejad järgivad aluslepingutes ja nende rakenduseeskirjades sätestatud ametisaladuse kohustust ning ka komisjoni otsuse 2001/844/EÜ, ESTÜ, Euratom lisa kohaseid komisjoni turvaeeskirju seoses ELi salastatud teabe kaitsmisega. Kõnealuste nõuete rikkumise korral võib komisjon võtta asjakohaseid meetmeid.
   5.   Foorumi ja selle allrühmade kohtumised peetakse tavaliselt komisjoni ruumides. Komisjon tagab sekretariaaditeenused. Komisjoni ametnikud, kes tunnevad rühma tegevuse vastu huvi, võivad osaleda rühma või selle allrühmade koosolekutel.
   6.   Rühm võtab eksperdirühmade standardtöökorra alusel vastu oma töökorra.
   7.   Komisjon avaldab rühma tegevuse kohta asjakohast teavet kas registris või asjakohasel veebilehel.
   Artikkel 6
   Kohtumiste kulud
   1.   Rühma tegevuses osalejatele ei maksta osutatud teenuste eest tasu.
   2.   Sõidu- ja vajaduse korral elamiskulud, mis osalejatel rühma tegevuses osalemiseks tuleb kanda, hüvitab komisjon kehtivate sise-eeskirjade kohaselt.
   3.   Kulud hüvitatakse nende summade piires, mis on iga-aastase vahendite eraldamise korra kohaselt selleks otstarbeks eraldatud.
   Artikkel 7
   Kehtetuks tunnistamine
   Otsus 2007/75/EÜ tunnistatakse kehtetuks.
   Artikkel 8
   Kohaldamistähtpäev
   Käesolevat otsust kohaldatakse kuni 31. märtsini 2015.
   
      Brüssel, 25. jaanuar 2011
      
         
            Komisjoni nimel
         
         
            komisjoni liige
         
         Algirdas ŠEMETA
      
   
   
      (1)  ELT L 32, 6.2.2007, lk 189.
   
      (2)  EÜT L 317, 3.12.2001, lk 1.
   
      (3)  EÜT L 8, 12.1.2001, lk 1.